মধ্যবিত্তের জন্য অচ্ছে দিন এসে যেতে পারে ২০১৮ সালেই। নোটবাতিল পর্ব থেকেই নানা সময়ে আয়কর কমানোর কথা বলে এসেছেন প্রধানমন্ত্রী নরেন্দ্র মোদী। আশা করা হচ্ছে, মধ্যবিত্ত চাকরিজীবীদের সুখবর মিলতে পারে ফেব্রুয়ারির ১ তারিখেই।
২০১৯ সালে সাধারণ নির্বাচন। তার আগে শেষ বাজেট যে জনমোহিনী হবে, সেটাই স্বাভাবিক। আর আগামী সমীক্ষাও সেই কথাই বলছে।
এখন বছরে আড়াই লাখ টাকা পর্যন্ত আয়ে কোনও কর দিতে হয় না। এর পরে পাঁচ লাখ টাকা পর্যন্ত আয়ে ১০ শতাংশ হারে আয়কর দিতে হয়। এবার ছাড়ের মাত্রা বাড়তে পারে বলেই আন্তর্জাতিক সংস্থার সমীক্ষায় উঠে এল। 
বিভিন্ন দেশের অর্থনৈতিক বিষয়ে সমীক্ষক সংস্থা ইওয়াই সম্প্রতি তাদের সমীক্ষা প্রকাশ করেছে। তাতে বলা হয়েছে, ২০১৮-’১৯ আর্থিক বছর থেকে ভারতে আয়কর কাঠামোয় বদল আসছে, যা মধ্যবিত্তকে খুশি করবে। 
প্রাক বাজেট সমীক্ষা শেষে ট্যাক্স কনসালটেন্ট ইওয়াই যে রিপোর্ট পেশ করেছে, তাতে ৬৯ শতাংশ প্রতিক্রিয়া এসেছে আয়করে বড় ছাড়ের পক্ষে। তাদের দাবি, আয়কর ছাড় আড়াই লাখ টাকা থেকে বাড়বে। এর মধ্যে আবার ৫৯ শতাংশ মনে করেন, আরও নানা ছাড়ের সুযোগ দিয়ে করদাতাদের সুবিধা করে দেবে কেন্দ্র। 
ইওয়াই এই সমীক্ষায় বিভিন্ন সংস্থার ১৫০ জন চিফ ফিনান্স অফিসার ছাড়াও কর ও অর্থ বিষয়ক শীর্ষকর্তাদের মতামত নিয়েছে। ৪৮ শতাংশের মত, অর্থমন্ত্রী অরুণ জেটলি কর্পোরেট ট্যাক্স কমিয়ে ২৫ শতাংশ করতে পারেন, তবে সারচার্জ কমবে না। ২৪ শতাংশের মত, কর্পোরেট ট্যাক্স কমিয়ে ১০ শতাংশও করতে পারেন জেটলি।